title: Odluka (EU) 2021/752 Europske središnje banke od 30. travnja 2021. o izmjeni Odluke (EU) 2019/1311 o trećoj seriji ciljanih operacija dugoročnijeg refinanciranja (ESB/2021/21)

text:
                  7.5.2021

                  HR

                  Službeni list Europske unije

                  L 161/1

         ODLUKA (EU) 2021/752 EUROPSKE SREDIŠNJE BANKE
         od 30. travnja 2021.
         o izmjeni Odluke (EU) 2019/1311 o trećoj seriji ciljanih operacija dugoročnijeg refinanciranja (ESB/2021/21)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
         uzimajući u obzir Statut Europskog sustava središnjih banaka i Europske središnje banke, a posebno prvu alineju njegova članka 3. stavka 1., članak 12. stavak 1., drugu alineju članka 18. stavka 1. i drugu alineju članka 34. stavka 1.,
         uzimajući u obzir Smjernicu (EU) 2015/510 Europske središnje banke od 19. prosinca 2014. o provedbi okvira monetarne politike Eurosustava (Smjernica o Općoj dokumentaciji) (ESB/2014/60) (1),
         budući da:

                     (1)

                     U skladu s člankom 1. stavkom 4. Smjernice (EU) 2015/510 (ESB/2014/60) Upravno vijeće može u svakom trenutku promijeniti alate, instrumente, zahtjeve, kriterije i postupke za provođenje operacija monetarne politike Eurosustava.

                     (2)

                     U provođenju svojih ovlaštenja u vezi stabilnosti cijena i radi očuvanja povoljnih uvjeta bankarskog kreditiranja i podržavanja prilagodljivog stava monetarne politike u državama članicama čija je valuta euro, Upravo vijeće je 22. srpnja 2019. donijelo Odluku (EU) 2019/1311 Europske središnje banke (ESB/2019/21) (2). Ovom Odlukom propisuje se provođenje treće serije ciljanih operacija dugoročnijeg refinanciranja tijekom razdoblja od rujna 2019. do ožujka 2021.

                     (3)

                     Upravno vijeće je 12. ožujka 2020., kako bi podržalo bankarsko kreditiranje onih koji su najviše pogođeni širenjem bolesti koronavirusa (COVID-19), a posebno malih i srednjih poduzeća, odlučilo izmijeniti određene ključne parametre treće serije ciljanih operacija dugoročnijeg refinanciranja. Nadalje, Upravno vijeće je 30. travnja 2020. odlučilo o određenim daljnjim izmjenama tih parametara kako bi se dodatno poduprlo odobravanje kredita kućanstvima i poduzećima suočenima s prevladavajućim poremećajima u gospodarstvu i povećanom nesigurnosti. Te se izmjene provode Odlukom (EU) 2020/407 Europske središnje banke (ESB/2020/13) (3) i Odlukom (EU) 2020/614 Europske središnje banke (ESB/2020/25) (4).

                     (4)

                     Upravno vijeće odlučilo je 10. prosinca 2020. donijeti dodatne mjere monetarne politike čiji je cilj pridonijeti očuvanju povoljnih uvjeta financiranja tijekom razdoblja pandemije, čime se podupire dotok kredita u sve sektore gospodarstva, podupire gospodarska aktivnost i štiti srednjoročna stabilnost cijena. Kao dio tih mjera, Upravno vijeće odlučilo je dodatno prilagoditi uvjete treće serije ciljanih operacija dugoročnijeg refinanciranja. Posebno, Upravno vijeće odlučilo je do lipnja 2022. produljiti razdoblje tijekom kojeg će se primjenjivati znatno povoljniji uvjeti, da će se između lipnja i prosinca 2021. provesti tri dodatne operacije te da će ukupan iznos koji će druge ugovorne strane Eurosustava imati pravo zadužiti u okviru treće serije ciljanih operacija dugoročnijeg refinanciranja podići s 50 % na 55 % vrijednosti stanja njihovih prihvatljivih kredita. Kako bi se banke potaknulo na održavanje trenutačne razine bankarskog kreditiranja, Upravno vijeće odlučilo je i da će proširenje povoljnijih uvjeta za treću seriju ciljanih operacija dugoročnijeg refinanciranja do lipnja 2022. biti dostupno samo bankama koje ostvare novi cilj u pogledu uspješnosti kreditiranja. Te su promjene provedene Odlukom (EU) 2021/124 Europske središnje banke (ESB/2021/3) (5).

                     (5)

                     Sankcije povezane s nepoštovanjem rokova utvrđenih za dostavu izvješća i revizorskih ocjena trebalo bi prilagoditi kako bi sustav sankcija bio proporcionalniji, a istodobno nastojati osigurati da sudionici poštuju utvrđene rokove. Pored toga, trebalo bi pojasniti slučajeve u kojima je sudionicima dopušteno prebacivanje s pojedinačnog na grupno sudjelovanje ili pridruživanje postojećoj grupi za sudjelovanje u trećoj seriji ciljanih operacija dugoročnijeg refinanciranja, kao i postupak koji treba primijeniti u takvim slučajevima. Nadalje, trebalo bi predvidjeti izuzeće od obveze dostavljanja dodatne revizorske ocjene u odnosu na izvješća koja su revidirana zbog korporativnih reorganizacija ili promjena u sastavu grupa za sudjelovanje u trećoj seriji ciljanih operacija dugoročnijeg refinanciranja. Naposljetku, potrebno je pojasniti izvještajne zahtjeve i odgovarajuće izračune kamatne stope u slučaju promjene u sastavu grupe za sudjelovanje u trećoj seriji ciljanih operacija dugoročnijeg refinanciranja ili u slučaju korporativne organizacije koje nastanu između 1. travnja 2021. i 31. prosinca 2021.

                     (6)

                     Kreditne institucije trebalo bi, što je prije moguće, upoznati s promjenama u odnosu na sankcije za nepoštovanje izvještajnih i revizorskih zahtjeva i odredbama o tretmanu korporativnih reorganizacija koje nastanu nakon 31. ožujka 2021. za potrebe izračuna kamatnih stopa za treću seriju ciljanih operacija dugoročnijeg refinanciranja uvedenih ovom Odlukom. Stoga bi ova Odluka trebala stupiti na snagu bez odgode.

                     (7)

                     Odluku (EU) 2019/1311 (ESB/2019/21) potrebno je stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjene
            Odluka (EU) 2019/1311 (ESB/2019/21) mijenja se kako slijedi:

                        1.

                        u članku 1. točka 17. zamjenjuje se sljedećim:

                                    „(17)

                                    ,sudionik՚ znači druga ugovorna strana prihvatljiva za operacije monetarne politike Eurosustava na otvorenom tržištu u skladu sa Smjernicom (EU) 2015/510 (ESB/2014/60), koja sudjeluje na aukcijama treće serije ciljanih operacija dugoročnijeg refinanciranja na pojedinačnoj osnovi ili na grupnoj osnovi kao vodeća institucija te koja je podvrgnuta svim pravima i obvezama povezanim s njezinim sudjelovanjem na aukcijama treće serije ciljanih operacija dugoročnijeg refinanciranja, osim kreditne institucije koja je u cijelosti otplatila sva zaduženja iz treće serije ciljanih operacija dugoročnijeg refinanciranja;“;

                        2.

                        u članku 3. stavku 2. točka (d) zamjenjuje se sljedećim:

                                    „(d)

                                    sastav grupe za sudjelovanje u trećoj seriji ciljanih operacija dugoročnijeg refinanciranja i vodeća institucija grupe za sudjelovanje u trećoj seriji ciljanih operacija dugoročnijeg refinanciranja ostaju nepromijenjeni za sve ciljane operacije dugoročnijeg refinanciranja treće serije, u skladu sa stavcima 5., 5.a, 6. i 6.a ovog članka.“;

                        3.

                        u članku 3., stavak 5.a zamjenjuje se sljedećim:

                           „5.a   U iznimnim slučajevima, ako postoje objektivni razlozi, Upravno vijeće može odlučiti da će dopustiti institucijama koje sudjeluju u ciljanim operacijama dugoročnijeg refinanciranja treće serije na pojedinačnoj osnovi da umjesto toga sudjeluju u budućim ciljanim operacijama dugoročnijeg refinanciranja treće serije na grupnoj osnovi pridruživanjem postojećoj grupi za sudjelovanje u trećoj seriji ciljanih operacija dugoročnijeg refinanciranja ili formiranjem nove grupe za sudjelovanje u trećoj seriji ciljanih operacija dugoročnijeg refinanciranja. Ta grupa za sudjelovanje u trećoj seriji ciljanih operacija dugoročnijeg refinanciranja i svaka njezina članica moraju udovoljavati odredbama članka 3.“;

                        4.

                        u članku 3. stavku 6. uvodni dio u točki (b) zamjenjuje se sljedećim:
                        „Ako u odnosu na grupu za sudjelovanje u trećoj seriji ciljanih operacija dugoročnijeg refinanciranja, kreditna institucija koja nije sudionik ili član grupe za sudjelovanje u trećoj seriji ciljanih operacija dugoročnijeg refinanciranja ispunjava uvjete iz članka 3. stavka 3. točke (a) podtočke i. ili ii. s učinkom nakon posljednjeg dana mjeseca koji prethodi zahtjevu iz stavka 3. točke (d), ali ne na taj dan ili prije tog dana, sastav grupe za sudjelovanje u trećoj seriji ciljanih operacija dugoročnijeg refinanciranja može se promijeniti tako da odražava dodavanje te kreditne institucije kao novog člana, pod sljedećim uvjetima:“;

                        5.

                        u članku 3. umeće se sljedeći stavak 6.a:

                           „6.a   Ne dovodeći u pitanje stavak 5.a, institucija koje sudjeluje u ciljanim operacijama dugoročnijeg refinanciranja treće serije na pojedinačnoj osnovi može umjesto toga sudjelovati u budućim ciljanim operacijama dugoročnijeg refinanciranja treće serije na grupnoj osnovi formiranjem grupe za sudjelovanje u trećoj seriji ciljanih operacija dugoročnijeg refinanciranja, pod sljedećim uvjetima:

                                       (a)

                                       članice te grupe za sudjelovanje u trećoj seriji ciljanih operacija dugoročnijeg refinanciranja su kreditne institucije koje ne sudjeluju u trećoj seriji ciljanih operacija dugoročnijeg refinanciranja na pojedinačnoj osnovi ili kao članice druge grupe za sudjelovanje u trećoj seriji ciljanih operacija dugoročnijeg refinanciranja i ispunjavaju uvjete iz članka 3. stavka 3. točke (a) podtočke i. ili članka 3. stavka 3. točke (a) podtočke ii. s učinkom nakon posljednjeg dana mjeseca koji prethodi zahtjevu iz članka 3. stavka 3. točke (d), ali ne na taj dan ili prije njega; i

                                       (b)

                                       ta grupa za sudjelovanje u trećoj seriji ciljanih operacija dugoročnijeg refinanciranja i svaka njezina članica udovoljavaju odredbama članka 3.“;

                        6.

                        u članku 3. stavku 7. uvodna rečenica zamjenjuje se sljedećim:
                        „Ako je Upravno vijeće prihvatilo promjene u sastavu grupe za sudjelovanje u trećoj seriji ciljanih operacija dugoročnijeg refinanciranja u skladu sa stavkom 5., ako je formirana nova grupa za sudjelovanje u trećoj seriji ciljanih operacija dugoročnijeg refinanciranja u skladu sa stavkom 5.a ili stavkom 6.a ili je došlo do promjene u sastavu grupa za sudjelovanje u trećoj seriji ciljanih operacija dugoročnijeg refinanciranja u skladu sa stavkom 6., osim ako Upravno vijeće ne odluči drugačije, primjenjuje se sljedeće:“;

                        7.

                        drugi podstavak članka 5. stavka 6. zamjenjuje se sljedećim:
                        „Ako se, zbog upotrebe sredstava dostupnih NSB-u u skladu s njegovim ugovorima ili propisima, od sudionika zahtijeva otplata nepodmirenih iznosa iz treće serije ciljanih operacija dugoročnijeg refinanciranja u osmoj ili kasnijoj ciljanoj operaciji dugoročnijeg refinanciranja treće serije prije nego što je sudionik obaviješten o kamatnoj stopi koja je iz toga proizašla za dodatno posebno referentno razdoblje, kamatna stopa primjenjiva na iznose koje je taj sudionik zadužio u okviru osme ili kasnije ciljane operacije dugoročnijeg refinanciranja treće serije i koje je obvezan otplatiti utvrđuje su u skladu sa stavkom 3.c. Ako se takva otplata zahtijeva nakon što je sudionik obaviješten o podatcima u odnosu na kamatu za dodatno posebno referentno razdoblje, kamatna stopa primjenjiva na iznose koje je taj sudionik zadužio u okviru osme ili kasnije ciljane operacije dugoročnijeg refinanciranja treće serije i koje je obvezan otplatiti namiruje se u skladu sa stavcima 3.b i 3.c.“;

                        8.

                        u članku 6. umeće se sljedeći stavak 7.a:

                           „7.a   Ako je zbog promjena u sastavu grupe za sudjelovanje u trećoj seriji ciljanih operacija dugoročnijeg refinanciranja ili korporativne reorganizacije revidirano prvo izvješće dostavljeno u skladu sa stavkom 7. točkom (a), takva promjene u sastavu grupe za sudjelovanje u trećoj seriji ciljanih operacija dugoročnijeg refinanciranja ili korporativna reorganizacija uzima se u obzir pri dostavi drugog i trećeg izvješća u skladu sa stavkom 1.
                           Ako je zbog promjena u sastavu grupe za sudjelovanje u trećoj seriji ciljanih operacija dugoročnijeg refinanciranja ili korporativne reorganizacije revidirano prvo izvješće dostavljeno u skladu sa stavkom 7. točkama (b) i (c), takva promjene u sastavu grupe za sudjelovanje u trećoj seriji ciljanih operacija dugoročnijeg refinanciranja ili korporativna reorganizacija uzima se u obzir pri dostavi trećeg izvješća u skladu sa stavkom 1., a drugo izvješće se ne revidira.“;

                        9.

                        u članku 6., stavak 8.a zamjenjuje se sljedećim:

                           „8.a   Sudionik koji dostavi revidirano prvo izvješće u skladu sa stavkom 7. osigurava da vanjski revizor ocijeni kvalitetu podataka dostavljenih u tom revidiranom prvom izvješću u skladu s pravilima utvrđenima u stavku 6. Revizorska ocjena revidiranog prvog izvješća stavlja se na raspolaganje odgovarajućem NSB-u kako slijedi:

                                       (a)

                                       ako se revizije odnose na dodatne stavke revizorska ocjena tih dodatnih stavki dostavlja se zajedno s revidiranim prvim izvješćem;

                                       (b)

                                       ako sudionik dostavi revidirano prvo izvješće u skladu sa stavkom 7. točkom (a), revizorska ocjena tih revidiranih izvješća stavlja se na raspolaganje odgovarajućem NSB-u do 30. srpnja 2021., kako je navedeno u okvirnom kalendaru za treću seriju ciljanih operacija dugoročnijeg refinanciranja objavljenom na mrežnim stranicama ESB-a;

                                       (c)

                                       ako sudionik dostavi revidirano prvo izvješće u skladu sa stavkom 7. točkom (b) ili stavkom 7. točkom (c), revizorska ocjena tih revidiranih izvješća dostavlja se odgovarajućem NSB-u do roka navedenog u okvirnom kalendaru za treću seriju ciljanih operacija dugoročnijeg refinanciranja objavljenom na mrežnim stranicama ESB-a za dostavu rezultata revizorske ocjene za sudionike koji sudjeluju prvi puta u osmoj ili kasnijim operacijama ciljanih operacija dugoročnijeg refinanciranja treće serije.“;

                        10.

                        u članku 6. umeće se sljedeći stavak 8.b:

                           „8.b.   Odstupajući od stavka 8.a, od sudionika koji je stavio rezultate revizorske ocjene prvog izvješća na raspolaganje odgovarajućem NSB-u i koji naknadno dostavi revidirano prvo izvješće u skladu sa stavkom 7. ne zahtijeva se da odgovarajućem NSB-u stavi na raspolaganje novu revizorsku ocjenu tog revidiranog prvog izvješća ako su ispunjeni svi sljedeći kriteriji:

                                       (a)

                                       korporativna reorganizacija je spajanje ili pripajanje koje uključuje jednu ili više pripojenih kreditnih institucija koje su sve sudionice treće serije ciljanih operacija dugoročnijeg refinanciranja na pojedinačnoj osnovi ili uključuje kreditne institucije koje čine čitavu grupu za sudjelovanje u trećoj seriji ciljanih operacija dugoročnijeg refinanciranja;

                                       (b)

                                       revizorska ocjena prvog izvješća za svakog pripojenog sudionika na pojedinačnoj osnovi ili za pripojenu grupu za sudjelovanje u trećoj seriji ciljanih operacija dugoročnijeg refinanciranja stavljena je na raspolaganje, zasebno, odgovarajućem NSB-u prije nego što je došlo do korporativne reorganizacije; i

                                       (c)

                                       revizije se ne odnose na dodatne stavke iz prvog izvješća.”;

                        11.

                        umeće se sljedeći članak 6.a:

                           „Članak 6.a
                           Izračun kamatne stope u slučaju promjene u sastavu grupe za sudjelovanje u trećoj seriji ciljanih operacija dugoročnijeg refinanciranja ili u slučaju korporativne organizacije koje nastanu između 1. travnja 2021. i 31. prosinca 2021.

                              1.   U slučaju promjene u sastavu grupe za sudjelovanje u trećoj seriji ciljanih operacija dugoročnijeg refinanciranja ili korporativne reorganizacije koje uključuju sudionike koji sudjeluju u prvih sedam ciljanih operacija dugoročnijeg refinanciranja treće serije na pojedinačnoj osnovi ili na grupnoj osnovi ako ta promjena nastane između 1. travnja 2021. i 31. prosinca 2021., kamatna stopa koja se primjenjuje na iznose zadužene u okviru svake od prvih sedam ciljanih operacija dugoročnijeg refinanciranja treće serije izračunava se kako slijedi:

                                          (a)

                                          tijekom razdoblja do 23. lipnja 2021., kamatna stopa izračunava se na temelju podataka povezanih s kamatnom stopom u odnosu na drugo referentno razdoblje i posebno referentno razdoblje uzimajući u obzir pojedinačnu uspješnost kreditiranja svakog sudionika i također uzimajući u obzir odredbe članka 5. ove Odluke u odnosu na izračun kamatne stope;

                                          (b)

                                          tijekom razdoblja koje počinje 24. lipnja 2021. i traje do dospijeća, kamatna stopa izračunava se na temelju podataka poveznih s kamatnom stopom za dodatno posebno referentno razdoblje u odnosu na instituciju koja nastane iz korporativne reorganizacije ili u odnosu na grupu za sudjelovanje u trećoj seriji ciljanih operacija dugoročnijeg refinanciranja nakon promjene u sastavu grupe (osim ako je opravdana povoljnija stopa na temelju podataka povezanih s kamatnom stopom u odnosu na drugo referentno razdoblje i posebno referentno razdoblje ovisno o pojedinačnoj uspješnosti kreditiranja sudionika) i također uzimajući u obzir odredbe članka 5. ove Odluke u odnosu na izračun kamatne stope.

                              2.   U slučaju promjene u sastavu grupe za sudjelovanje u trećoj seriji ciljanih operacija dugoročnijeg refinanciranja ili korporativne reorganizacije koja uključuje sudionike koji sudjeluju u prvih sedam ciljanih operacija dugoročnijeg refinanciranja treće serije na pojedinačnoj osnovi ili na grupnoj osnovi, ako ta promjena nastane između 1. travnja 2021. i 31. prosinca 2021, kamatna stopa primjenjiva na iznose zadužene u okviru svake od osme ili naknadnih ciljanih operacija dugoročnijeg refinanciranja treće serije izračunava se na osnovi podataka povezanih s kamatnom stopom za dodatno posebno referentno razdoblje u odnosu na instituciju koja nastane iz korporativne reorganizacije ili u odnosu na grupu za sudjelovanje u trećoj seriji ciljanih operacija dugoročnijeg refinanciranja nakon promjene u sastavu grupe.“;

                        12.

                        članak 7. zamjenjuje se sljedećim:

                           „Članak 7.
                           Neispunjavanje izvještajnih zahtjeva

                              1.   Ako sudionik ne dostavi izvješće ili ne ispunjava zahtjeve u vezi s revizijom ili ako se uoče pogreške u dostavljenim podacima, primjenjuje se sljedeće:

                                          (a)

                                          Ako sudionik ne stavi na raspolaganje odgovarajućem NSB-u prvo izvješće do odgovarajućeg roka, njegov iznos zaduženja utvrđuje se kao nula.

                                          (b)

                                          Ako sudionik ne stavi na raspolaganje odgovarajućem NSB-u rezultate revizorske ocjene prvog izvješća do odgovarajućeg roka navedenog u okvirnom kalendaru za treću seriju ciljanih operacija dugoročnijeg refinanciranja objavljenom na mrežnim stranicama ESB-a, primjenjuju se sljedeća pravila:

                                                      i.

                                                      ako odgovarajući NSB primi revizorsku ocjenu prvog izvješća u roku od 14 kalendarskih dana počevši od dana nakon isteka odgovarajućeg roka, sudionik snosi kaznu za svaki dan do primitka tog izvješća u visini ukupnog nepodmirenog iznosa koji je sudionik zadužio u okviru treće serije ciljanih operacija dugoročnijeg refinanciranja podijeljenog s 1 000 000 (ili ako je taj iznos manji od 1 000 EUR, kaznu od 1 000 EUR za svaki dan do primitka revizorske ocjene prvog izvješća). Kazne koje se obračunavaju po danu zbrajaju se i naplaćuju sudioniku od strane odgovarajućeg NSB-a nakon primitka revizorske ocjene prvog izvješća;

                                                      ii.

                                                      ako odgovarajući NSB ne primi revizorsku ocjenu prvog izvješća u roku od 14 kalendarskih dana navedenom u točki i., sudionik otplaćuje neotplaćene iznose koje je zadužio u okviru tih ciljanih operacija dugoročnijeg refinanciranja treće serije u odnosu na koje je iznos zaduženja izračunat na temelju prvog izvješća za koje nije primljena revizorska ocjena. Sudionik te iznose otplaćuje na dan namire sljedeće glavne operacije refinanciranja po prosječnoj kamatnoj stopi na glavne operacije refinanciranja tijekom trajanja svake odnosne ciljane operacije dugoročnijeg refinanciranja treće serije do dana namire otplate, osim tijekom razdoblja posebne kamatne stope i razdoblja dodatne posebne kamatne stope, kada se primjenjuje prosječna kamatna stopa na glavne operacije refinanciranja tijekom svakog takvog razdoblja umanjena za 50 baznih bodova;

                                          (c)

                                          ako sudionik u jednoj od prvih sedam ciljanih operacija dugoročnijeg refinanciranja treće serije ne stavi podatke koji se odnose na drugo referentno razdoblje u drugom izvješću ili rezultate revizorske ocjene tih podataka na raspolaganje odgovarajućem NSB-u do odgovarajućeg roka navedenog u okvirnom kalendaru za treću seriju ciljanih operacija dugoročnijeg refinanciranja objavljenom na mrežnim stranicama ESB-a, primjenjuju se sljedeća pravila:

                                                      i.

                                                      ako odgovarajući NSB primi podatke koji se odnose na drugo referentno razdoblje u drugom izvješću ili rezultate revizorske ocjene tih podataka u roku od 14 kalendarskih dana počevši od dana nakon isteka odgovarajućeg roka, sudionik snosi kaznu za svaki dan do primitka, u visini ukupnog nepodmirenog iznosa koji je sudionik zadužio u okviru treće serije ciljanih operacija dugoročnijeg refinanciranja podijeljenog s 1 000 000 (ili ako je taj iznos manji od 1 000 EUR, kaznu od 1 000 EUR za svaki dan do primitka). Kazne koje se obračunavaju po danu zbrajaju se i sudioniku ih naplaćuje odgovarajući NSB-a nakon primitka svih podataka koji se odnose na drugo referentno razdoblje u drugom izvješću, ili rezultata revizorske ocjene tih podataka. Odgovarajući NSB obavješćuje sudionike o podatcima povezanim s kamatnom stopom u odnosu na drugo referentno razdoblje 1. listopada 2021.

                                                      ii.

                                                      ako odgovarajući NSB ne primi podatke koje se odnose na drugo referentno razdoblje u drugom izvješću ili rezultate revizorske ocjene tih podataka u roku od 14 kalendarskih dana navedenom u točki i., na iznose koje je taj sudionik zadužio u okviru treće serije ciljanih operacija dugoročnijeg refinanciranja primjenjuje se prosječna kamatna stopa na glavne operacije refinanciranja tijekom vremena trajanja svake odnosne ciljane operacije dugoročnijeg refinanciranja treće serije, osim tijekom razdoblja posebne kamatne stope i razdoblja dodatne posebne kamatne stope, kada se primjenjuje prosječna kamatna stopa na glavne operacije refinanciranja tijekom svakog tog razdoblja umanjena za 50 baznih bodova, osim ako je sudioniku odobrena bolja kamatna stopa kao posljedica njegove uspješnosti kreditiranja tijekom trećeg referentnog razdoblja. Ako podatci koji se odnose na drugo referentno razdoblje u drugom izvješću nisu primljeni od strane odgovarajućeg NSB-a u roku od 14 kalendarskih dana kako je navedeno u točki i., sudionik također snosi kaznu od 5 000 EUR koju odgovarajući NSB naplaćuje sudioniku nakon primitka svih podataka koji se odnose na drugo referentno razdoblje u drugom izvješću.
                                                      Neovisno o prethodnom stavku ove točke ii., ako sudionik dostavi samo podatke za posebno referentno razdoblje drugog izvješća i revizorsku ocjenu tih podataka, a sudionikovo prihvatljivo neto kreditiranje tijekom posebnog referentnog razdoblja dosegne ili premaši njegovu referentu vrijednost neto kreditiranja, kamatna stopa primjenjiva na iznose koje je taj sudionik zadužio izračunava se u skladu s člankom 5. stavkom 1. ili stavkom 3.a pod uvjetima iz članka 6. stavka 3.a odnosno članka 6. stavka 3.b;

                                          (d)

                                          ako sudionik u jednoj od prvih sedam ciljanih operacija dugoročnijeg refinanciranja treće serije ne stavi podatke koji se odnose na posebno referentno razdoblje u drugom izvješću ili rezultate revizorske ocjene tih podataka na raspolaganje odgovarajućem NSB-u do odgovarajućeg roka navedenog u okvirnom kalendaru za treću seriju ciljanih operacije dugoročnijeg refinanciranja objavljenom na mrežnim stranicama ESB-a, primjenjuju se sljedeća pravila:

                                                      i.

                                                      ako odgovarajući NSB primi podatke koji se odnose na posebno referentno razdoblje u drugom izvješću ili rezultate revizorske ocjene tih podataka u roku od 14 kalendarskih dana počevši od dana nakon isteka odgovarajućeg roka, sudionik snosi kaznu za svaki dan do primitka u visini ukupnog nepodmirenog iznosa koji je sudionik zadužio u okviru treće serije ciljanih operacija dugoročnijeg refinanciranja podijeljenog s 1 000 000 (ili ako je taj iznos manji od 1 000 EUR, kaznu od 1 000 EUR za svaki dan do primitka). Kazne koje se obračunavaju po danu zbrajaju se te ih odgovarajući NSB naplaćuje sudioniku nakon primitka svih podataka koji se odnose na posebno referentno razdoblje u drugom izvješću, ili rezultata revizorske ocjene tih podataka. Odgovarajući NSB obavješćuje sudionike o podatcima povezanim s kamatnom stopom u odnosu na drugo referentno razdoblje 1. listopada 2021.;

                                                      ii.

                                                      ako odgovarajući NSB ne primi podatke koji se odnose na posebno referentno razdoblje u drugom izvješću ili rezultate revizorske ocjene tih podataka u roku od 14 kalendarskih dana navedenom u točki i., prihvatljivo neto kreditiranje sudionika tijekom posebnog referentnog razdoblja smatra se nižim od njegove referentne vrijednosti neto kreditiranja i sudionik ne smije iskoristiti kamatnu stopu iz članka 5. stavka 1;

                                          (e)

                                          ako odgovarajući NSB naplati novčanu kaznu u skladu s točkom (c) podtočkom i., ne naplaćuje se novčana kazna u skladu s točkom (d) podtočkom i. Jednako tako, ako odgovarajući NSB naplati novčanu kaznu u skladu s točkom (d) podtočkom i., ne naplaćuje se novčana kazna u skladu s točkom (c) podtočkom i.;

                                          (f)

                                          ako sudionik ne stavi na raspolaganje odgovarajućem NSB-u podatke koji se odnose na treće izvješće ili revizorsku ocjenu podataka koji se odnose na treće izvješće do odgovarajućeg roka navedenog u okvirnom kalendaru za treću seriju ciljanih operacija dugoročnijeg refinanciranja objavljenom na mrežnim stranicama ESB-a, primjenjuju se sljedeća pravila:

                                                      i.

                                                      ako odgovarajući NSB primi podatke koji se odnose na treće izvješće ili rezultate revizorske ocjene tih podataka u roku od 14 kalendarskih dana počevši od dana nakon isteka odgovarajućeg roka, sudionik snosi kaznu za svaki dan do primitka u visini ukupnog nepodmirenog iznosa koji je sudionik zadužio u okviru treće serije ciljanih operacija dugoročnijeg refinanciranja podijeljeno s 1 000 000 (ili ako je taj iznos manji od 1 000 EUR, kaznu od 1 000 EUR za svaki dan do primitka). Kazne koje se obračunavaju po danu zbrajaju se i sudioniku ih naplaćuje odgovarajući NSB-a nakon primitka svih podataka koji se odnose na treće izvješće ili rezultata revizorske ocjene tih podataka. Odgovarajući NSB obavješćuje sudionike o podatcima povezanim s kamatnom stopom u odnosu na drugo referentno razdoblje 1. srpnja 2022.;

                                                      ii.

                                                      ako odgovarajući NSB ne primi podatke koji se odnose na treće izvješće ili rezultate revizorske ocjene tih podataka u roku od 14 kalendarskih dana navedenom u točki i., na iznose koje je taj sudionik zadužio u okviru treće serije ciljanih operacija dugoročnijeg refinanciranja tijekom razdoblja dodatne posebne kamatne stope primjenjuje se kamatna stopa izračunata u skladu s člankom 5. stavkom 1. točkom (b), člankom 5. stavkom 2. točkom (b) ili člankom 5. stavkom 3. točkom (b) (ako je sudionik već sudjelovao u jednoj od prvih sedam ciljanih operacija dugoročnijeg refinanciranja treće serije) ili u skladu s člankom 5. stavkom 3.c točkom (a) (ako je sudionik sudjelovao u osmoj ili naknadnim ciljanim operacijama dugoročnijeg refinanciranja treće serije), dok se tijekom razdoblja nakon dodatnog razdoblja posebne kamatne stope kamatna stopa izračunava u skladu s člankom 5. stavkom 1. točkom (c), člankom 5. stavkom 2. točkom (c), člankom 5. stavkom 3. točkom (c) ili člankom 5. stavkom 3.c točkom (b). Ako podatci koji se odnose na treće izvješće nisu primljeni od strane odgovarajućeg NSB-a u roku od 14 kalendarskih dana kako je navedeno u točki i., sudionik također snosi kaznu od 5 000 EUR koju odgovarajući NSB naplaćuje sudioniku nakon primitka svih podataka koji se odnose na treće izvješće.;

                                          (g)

                                          ako sudionik na drugi način ne ispuni obveze iz članka 6. stavka 6., 7. ili 8.a, na iznose koje je taj sudionik zadužio u okviru treće serije ciljanih operacija dugoročnijeg refinanciranja primjenjuje se prosječna kamatna stopa na glavne operacije refinanciranja tijekom vremena trajanja svake odnosne ciljane operacije dugoročnijeg refinanciranja treće serije, osim tijekom razdoblja posebne kamatne stope i dodatnog razdoblja posebne kamatne stope kada se primjenjuje prosječna kamatna stopa na glavne operacije refinanciranja umanjena za 50 baznih bodova tijekom svakog tog razdoblja.

                                          (h)

                                          ako sudionik, u vezi s revizijom iz članka 6. stavka 6. i članka 6. stavka 8.a ili na drugi način, uoči pogreške u podatcima dostavljenim u izvješćima, uključujući netočnosti ili nepotpunosti, mora o tome obavijestiti odgovarajući NSB u najkraćem mogućem roku. Ako je odgovarajući NSB obaviješten o takvim pogreškama, netočnostima ili nepotpunostima ili ako je na drugi način upoznat s takvim pogreškama, netočnostima ili nepotpunostima: i. sudionik dostavlja u najkraćem mogućem roku sve dodatne informacije koje zatraži odgovarajući NSB radi pružanja pomoći u procjeni utjecaja dotične pogreške, netočnosti ili nepotpunosti; i ii. odgovarajući NSB može poduzeti odgovarajuće radnje koje mogu uključiti ponovno izračunavanje odgovarajućih vrijednosti što može utjecati na kamatnu stopu koja se primjenjuje na zaduženja sudionika u okviru treće serije ciljanih operacija dugoročnijeg refinanciranja i zahtjeve za otplatu zaduženih iznosa koji zbog pogreške, netočnosti ili nepotpunosti premašuju iznos zaduženja sudionika. Sudionici moraju dokazati da su svi nedostaci utvrđeni revizijom iz članka 6. stavka 6. i članka 6. stavka 8.a obuhvaćeni podatcima koji se dostavljaju nacionalnim središnjim bankama u skladu s vremenskim okvirom koji zahtijeva odgovarajući NSB i, ako su u revizorskoj ocjeni drugog ili trećeg izvješća utvrđeni nedostaci, do roka koji odgovarajućem NSB-u omogućuje pravodobno obavješćivanje o podacima poveznim s kamatnom stopom na temelju odnosnih podataka u skladu s okvirnim kalendarom objavljenim na mrežnim stranicama ESB-a.

                              2.   Stavak 1. bez utjecaja je na bilo koju sankciju koju se može izreći u skladu s Odlukom ESB/2010/10 Europske središnje banke (*1) u vezi s izvještajnim obvezama utvrđenim u Uredbi (EU) br. 1071/2013 (ESB/2013/33).

                              3.   Radi izbjegavanja dvojbi, izvještajni zahtjevi i povezane sankcije u slučaju neusklađenosti utvrđene u stavku 1. primjenjuju se samo ako sudionik sudjeluje u trećoj seriji ciljanih operacija dugoročnijeg refinanciranja.

                           (*1)  Odluka ESB/2010/10 Europske središnje banke od 19. kolovoza 2010. o neispunjavanju statističkih izvještajnih zahtjeva (SL L 226, 28.8.2010., str. 48.).“;"

                        13.

                        u Prilogu II. točka 3. u trećoj alineji (reklasifikacije (3.2.C)) točke c. podtočke II. u odjeljku 4. zamjenjuje se sljedećim:

                                    „(3).

                                    Usklađivanja koja proizlaze iz ispravaka pogreški u izvješćivanju, u skladu s uputama primljenim od odgovarajućeg NSB-a u skladu s točkom (h) članka 7. stavka 1.;“.

            Članak 2.
            Stupanje na snagu
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Frankfurtu na Majni, 30. travnja 2021.

                  Za Upravno vijeće ESB-a

                  Predsjednica ESB-a

               Christine LAGARDE

            (1)  SL L 91, 2.4.2015., str. 3.

            (2)  Odluka (EU) 2019/1311 Europske središnje banke od 22. srpnja 2019. o trećoj seriji ciljanih operacija dugoročnijeg refinanciranja (ESB/2019/21) (SL L 204, 2.8.2019., str. 100.).

            (3)  Odluka (EU) 2020/407 Europske središnje banke od 16. ožujka 2020. o izmjeni Odluke (EU) 2019/1311 o trećoj seriji ciljanih operacija dugoročnijeg refinanciranja (ESB/2020/13) (SL L 80, 17.3.2020., str. 23.).

            (4)  Odluka (EU) 2020/614 Europske središnje banke od 30. travnja 2020. o izmjeni Odluke (EU) 2019/1311 o trećoj seriji ciljanih operacija dugoročnijeg refinanciranja (ESB/2020/25) (SL L 141, 5.5.2020., str. 28.).

            (5)  Odluka (EU) 2021/124 Europske središnje banke od 29. siječnja 2021. o izmjeni Odluke (EU) 2019/1311 o trećoj seriji ciljanih operacija dugoročnijeg refinanciranja (ESB/2021/3) (SL L 38, 3.2.2021., str. 93.).


title: Odluka (EU) 2021/1437 Europske središnje banke od 3. kolovoza 2021. o izmjeni Odluke (EU) 2017/934 o prenošenju odluka o značaju nadziranih subjekata (ESB/2021/33)

text:
                  6.9.2021

                  HR

                  Službeni list Europske unije

                  L 314/1

         ODLUKA (EU) 2021/1437 EUROPSKE SREDIŠNJE BANKE
         od 3. kolovoza 2021.
         o izmjeni Odluke (EU) 2017/934 o prenošenju odluka o značaju nadziranih subjekata (ESB/2021/33)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 6.,
         uzimajući u obzir Odluku (EU) 2017/933 Europske središnje banke od 16. studenoga 2016. o općem okviru za prenošenje ovlasti za donošenje odluka za pravne instrumente povezane s nadzornim zadaćama (ESB/2016/40) (2), a posebno njezin članak 4.,
         budući da:

                     (1)

                     Odlukom (EU) 2017/934 Europske središnje banke (ESB/2016/41) (3) utvrđuju se kriteriji za prenošenje ovlasti za donošenje odluka voditeljima radnih jedinica Europske središnje banke (ESB) radi donošenja odluka o značaju nadziranih subjekata. Iskustvo stečeno primjenom te Odluke pokazalo je da su potrebna određena pojašnjenja i tehničke izmjene, posebno radi dosljednosti i sigurnosti u primjeni tih kriterija.

                     (2)

                     Postupak prenošenja ovlasti za donošenje odluka trebalo bi pojasniti u pogledu izmjena odluka o značaju kada voditelji radnih jedinica imaju dvojbe u pogledu međusobne povezanosti takve odluke s jednom ili više drugih odluka za koje je potrebno odobrenje nadzornog tijela. To može biti slučaj kada ishod odgovarajuće nadzorne procjene izravno utječe na jednu ili više tih drugih odluka te bi stoga isti donositelj odluke trebao istodobno razmotriti odluke kako bi se spriječili proturječni ishodi.

                     (3)

                     Upravno vijeće odlučilo je 24. lipnja 2020. uspostaviti blisku suradnju između ESB-a i Republike Bugarske (4) te između ESB-a i Republike Hrvatske (5). Člankom 7. stavkom 1. Uredbe (EU) br. 1024/2013 predviđeno je da za obavljanje određenih zadaća u vezi s kreditnim institucijama osnovanim u državi članici čija valuta nije euro, ako je uspostavljena bliska suradnja u skladu s tim člankom, ESB može dati upute nacionalnom nadležnom tijelu odgovarajuće države članice. Stoga je primjereno uključiti takve upute među akte koje ESB može donijeti prenošenjem ovlasti voditeljima radnih jedinica u skladu s odgovarajućim odredbama Odluke (EU) 2017/933 (ESB/2016/40).

                     (4)

                     Nadalje, ako su voditelji radnih jedinica zabrinuti zbog složenosti ili osjetljivosti – u smislu utjecaja na ugled ESB-a i/ili djelovanje jedinstvenog nadzornog mehanizma – izmjene odluke o značaju, takva izmjena odluke o značaju trebala bi se donijeti u skladu s postupkom neisticanja prigovora, a ne putem delegirane odluke. Ta izmjena osigurava usklađenost s postupcima iz delegirane odluke koju je donijelo Upravno vijeće u skladu s člankom 4. Odluke (EU) 2017/933 (ESB/2016/40) u odnosu na druge vrste nadzornih odluka.

                     (5)

                     Odluku (EU) 2017/934 (ESB/2016/41) potrebno je stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjene
            Odluka (EU) 2017/934 (ESB/2016/41) mijenja se kako slijedi:

                        1.

                        u članku 1. dodaje se sljedeća točka 9.:

                           „(9)   ,osjetljivost՚ znači osobina ili činjenica koja može imati negativan utjecaj na ugled ESB-a i/ili učinkovito i dosljedno djelovanje jedinstvenog nadzornog mehanizma, uključujući, ali ne ograničavajući se na sljedeće: (a) odgovarajući nadzirani subjekt bio je ili je trenutačno podvrgnut strogim nadzornim mjerama kao što su mjere rane intervencije; (b) nacrt odluke kada bude donesena uspostavit će novi presedan koji može obvezivati ESB u budućnosti; (c) nacrt odluke kada bude donesena može privući negativnu pažnju medija ili javnosti; ili (d) nacionalno nadležno tijelo koje je uspostavilo blisku suradnju s ESB-om izrazi ESB-u svoje neslaganje s prijedlogom nacrta odluke”;

                        2.

                        u članku 2. dodaju se sljedeći stavci od 3. do 5.:

                           „3.   Izmjena odluke o značaju ne donosi se putem delegirane odluke ako je zbog složenosti procjene ili osjetljivosti pitanja potrebno da se ona donese u skladu s postupkom neisticanja prigovora.

                           4.   Prenošenje ovlasti za donošenje odluka u skladu sa stavkom 1. primjenjuje se na:

                                       (a)

                                       donošenje nadzornih odluka ESB-a;

                                       (b)

                                       ESB-ovo donošenje uputa upućeno, na temelju članka 7. Uredbe (EU) br. 1024/2013, nacionalnim nadležnim tijelima s kojima je ESB uspostavio blisku suradnju.

                           5.   Voditelji radnih jedinica dostavljaju Nadzornom odboru i Upravnom vijeću izmjene odluke o značaju koja ispunjava kriterije za donošenje delegiranih odluka iz članka 3. za donošenje u skladu s postupkom neisticanja prigovora ako nadzorna procjena te izmjene odluke o značaju izravno utječe na nadzornu procjenu druge odluke koja se donosi u skladu s postupkom neisticanja prigovora.”

            Članak 2.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni 3. kolovoza 2021.

                  Predsjednica ESB-a

               Christine LAGARDE

            (1)  SL L 287, 29.10.2013., str. 63.

            (2)  SL L 141, 1.6.2017., str. 14.

            (3)  Odluka (EU) 2017/934 Europske središnje banke od 16. studenoga 2016. o prenošenju odluka o značaju nadziranih subjekata (ESB/2016/41) (SL L 141, 1.6.2017., str. 18.).

            (4)  Odluka (EU) 2020/1015 Europske središnje banke od 24. lipnja 2020. o uspostavi bliske suradnje između Europske središnje banke i središnje banke Българска народна банка (Bugarska narodna banka) (ESB/2020/30) (SL L 224 I, 13.7.2020., str. 1.).

            (5)  Odluka (EU) 2020/1016 Europske središnje banke od 24. lipnja 2020. o uspostavi bliske suradnje između Europske središnje banke i Hrvatske narodne banke (ESB/2020/31) (SL L 224 I, 13.7.2020., str. 4.).


title: Odluka (EU) 2021/1438 Europske središnje banke od 3. kolovoza 2021. o izmjeni Odluke (EU) 2017/935 o prenošenju ovlasti za donošenje odluka o sposobnosti i primjerenosti te procjeni zahtjeva za sposobnost i primjerenost (ESB/2021/34)

text:
                  6.9.2021

                  HR

                  Službeni list Europske unije

                  L 314/3

         ODLUKA (EU) 2021/1438 EUROPSKE SREDIŠNJE BANKE
         od 3. kolovoza 2021.
         o izmjeni Odluke (EU) 2017/935 o prenošenju ovlasti za donošenje odluka o sposobnosti i primjerenosti te procjeni zahtjeva za sposobnost i primjerenost (ESB/2021/34)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 4. stavak 1. točku (e),
         uzimajući u obzir Odluku (EU) 2017/933 Europske središnje banke od 16. studenoga 2016. o općem okviru za prenošenje ovlasti za donošenje odluka za pravne instrumente povezane s nadzornim zadaćama (ESB/2016/40) (2), a posebno njezin članak 4.,
         budući da:

                     (1)

                     Odlukom (EU) 2017/935 Europske središnje banke (ESB/2016/42) (3) utvrđuju se kriteriji za prenošenje ovlasti za donošenje odluka voditeljima radnih jedinica Europske središnje banke (ESB) za donošenje odluka o sposobnosti i primjerenosti te procjeni zahtjeva za sposobnost i primjerenost. Iskustvo stečeno primjenom te Odluke pokazalo je da su potrebna određena pojašnjenja i tehničke izmjene, posebno radi dosljednosti i sigurnosti u primjeni tih kriterija.

                     (2)

                     Postupak prenošenja ovlasti za donošenje odluka trebalo bi pojasniti u pogledu odluka o sposobnosti i primjerenosti kada voditelji radnih jedinica imaju dvojbe u pogledu međusobne povezanosti takve odluke s jednom ili više drugih odluka za koje je potrebno odobrenje nadzornog tijela. To može biti slučaj kada ishod odgovarajuće nadzorne procjene izravno utječe na jednu ili više tih drugih odluka te bi stoga isti donositelj odluke trebao istodobno razmotriti odluke kako bi se spriječili proturječni ishodi. Međutim, ovo pojašnjenje postupka prenošenja ovlasti za donošenje odluka ne bi smjelo utjecati na mogućnost da se odlučivanje o imenovanju više članova upravljačkog tijela podijeli, ako u pogledu jednog ili više imenovanih članova nisu ispunjeni uvjeti za prenošenje ovlasti.

                     (3)

                     Upravno vijeće odlučilo je 24. lipnja 2020. uspostaviti blisku suradnju između ESB-a i Republike Bugarske (4) te između ESB-a i Republike Hrvatske (5). Člankom 7. stavkom 1. Uredbe (EU) br. 1024/2013 predviđeno je da za obavljanje određenih zadaća u vezi s kreditnim institucijama osnovanim u državi članici čija valuta nije euro, ako je uspostavljena bliska suradnja u skladu s tim člankom, ESB može dati upute nacionalnom nadležnom tijelu odgovarajuće države članice. Stoga je primjereno uključiti takve upute među akte koje ESB može donijeti prenošenjem ovlasti voditeljima radnih jedinica u skladu s odgovarajućim odredbama Odluke (EU) 2017/935 (ESB/2016/42).

                     (4)

                     Ako je to potrebno zbog složenosti procjene, odluka o sposobnosti primjerenosti ne donosi se putem delegirane odluke, nego se umjesto toga donosi u skladu s postupkom neisticanja prigovora. Potrebno je pojasniti da osim toga mogu postojati slučajevi u kojima se zbog osjetljivost predmeta – u pogledu utjecaja na ugled ESB-a i/ili djelovanje jedinstvenog nadzornog mehanizma –odluke o sposobnosti i primjerenosti mogu donositi u skladu s postupkom neisticanja prigovora, a ne putem delegirane odluke.

                     (5)

                     Područje primjene odluka o sposobnosti i primjerenosti koje su delegirane trebalo bi proširiti na način da uključuju (a) odluke kojima se ovlašćuju dodatni neizvršni direktori u smislu članka 91. stavka 6. Direktive 2013/36/EU Europskog parlamenta i Vijeća (6); (b) odluke o tome ispunjavaju li voditelji podružnica – kako su definirani u skladu s primjenjivim pravom – zahtjeve za sposobnost i primjerenost; i (c) odluke o tome ispunjavaju li osobe kojima je upravljačko tijelo prenijelo, djelomično ili u cijelosti, izvršnu funkciju – neovisno o tome jesu li te osobe predložene ili imenovane kao formalni članovi upravljačkog dijela institucije ili tijela na temelju nacionalnog prava – zahtjeve za sposobnost i primjerenost. To proširenje područja primjene delegiranih odluka o sposobnosti i primjerenosti primjereno je jer su temeljne procjene takvih odluka slične procjenama provedenima u vezi sa standardnim odlukama o sposobnosti i primjerenosti.

                     (6)

                     Nadalje, područje primjene delegiranih odluka o sposobnosti i primjerenosti trebalo bi proširiti tako da uključuje odluke o ponovnom imenovanju ako ESB nije imao primjedbe na prethodno imenovanje i ako od posljednje procjene nisu nastale nikakve značajne nove činjenice koje utječu na jedan ili više kriterija procjene.

                     (7)

                     Kako bi se pojednostavnili kriteriji koji se primjenjuju kako bi se utvrdilo je li odluka o sposobnosti i primjerenosti delegirana te kako bi se sadašnji sustav delegiranja uskladio s drugim sustavima delegiranja, trebalo bi dodati definiciju „negativne odluke”. Iz istog razloga usklađivanja s drugim sustavima prenošenja ovlasti, potrebno je otkloniti zahtjev – primjenjiv u slučaju kada se oduka o sposobnosti i primjerenosti donosi putem delegirane odluke – da odgovarajuće nacionalno nadležno tijelo dostavi ESB-u nacrt delegirane odluke 20 radnih dana prije isteka roka za donošenje odluke o sposobnosti i primjerenosti u skladu s primjenjivim pravom.

                     (8)

                     U slučajevima kada se ESB-u u vezi s odlučivanjem o sposobnosti i primjerenosti predlaže postupanje u vezi s kaznenim ili upravnim postupkom, potrebno je pojasniti kriterije koji se primjenjuju na utvrđivanje je li ta odluka donesena putem delegirane odluke radi usmjeravanja na postupke koji utječu na primjerenost imenovanog člana.

                     (9)

                     Odluku (EU) 2017/935 (ESB/2016/42) potrebno je stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjene

               1.   Članak 1. mijenja se kako slijedi:

                           (a)

                           točka 2. zamjenjuje se sljedećim:

                                       „(2)

                                       „odluka o sposobnosti i primjerenosti” znači odluka ESB-a i. o tome ispunjava li pojedinac zahtjeve za sposobnost i primjerenost, ili ii. kojom se članu upravljačkog tijela odobrava da obnaša jednu dodatnu poziciju neizvršnog direktora u skladu s člankom 91. stavkom 6. Direktive 2013/36/EU;”;

                           (b)

                           točka 10. zamjenjuje se sljedećim:

                                       „(10)

                                       „član” znači jedno ili više od sljedećeg: i. predloženi ili imenovani član upravljačkog tijela; ii. prema potrebi, predloženi ili imenovani nositelj ključnih funkcija kako je definiran u skladu s primjenjivim pravom; iii. predloženi ili imenovani voditelj podružnice kako je definiran u skladu s primjenjivim pravom; i iv. osoba kojoj upravljačko tijelo prenosi, u cijelosti ili djelomično, izvršnu funkciju, neovisno o tome je li ta osoba predložena ili imenovana kao formalni član upravnog tijela institucije ili tijela u skladu s nacionalnim pravom;”;

                           (c)

                           točka 14. zamjenjuje se sljedećim:

                                       „(14)

                                       „Vodič o procjenama sposobnosti i primjerenosti” znači dokument s ovim nazivom uključujući njegove buduće inačice i uključujući svaki drugi dokument koji sadrži opća načela za procjenu sposobnosti i primjerenosti koji ga u budućnosti može zamijeniti ili dopuniti, donesen i povremeno izmijenjen, u skladu s postupkom neisticanja prigovora i objavljen na mrežnim stranicama ESB-a;”;

                           (d)

                           dodaje se sljedeća točka 16.:

                                       „(16)

                                       „negativna odluka” znači odluka kojom se ne daje odobrenje koje zahtijeva značajni nadzirani subjekt ili član ili kojom se to odobrenje ne daje u potpunosti. Odluka s dodatnim odredbama kao što su uvjeti ili obveze smatra se negativnom odlukom osim ako se tim dodatnim odredbama (a) osigurava da nadzirani subjekt ispunjava zahtjeve mjerodavnog prava Unije iz članka 4., a koji su dogovoreni u pisanom obliku, ili (b) samo potvrđuje jedan ili više postojećih zahtjeva koje institucija mora ispuniti u skladu s odredbama iz članka 4. ili se zahtijevaju informacije o ispunjavanju jednog ili više takvih zahtjeva;”;

                           (e)

                           dodaje se sljedeća točka 17.:

                                       „(17)

                                       „Vodič ESB-a o mogućnostima i diskrecijskim pravima dostupnim u pravu Unije” znači dokument s ovim nazivom uključujući njegove buduće inačice i uključujući svaki drugi dokument koji sadrži opća načela o mogućnostima i diskrecijskim pravima dostupnim u pravu Unije koje ga u budućnosti mogu zamijeniti ili dopuniti, donesen i povremeno izmijenjen u skladu s postupkom neisticanja prigovora i koji je objavljen na mrežnim stranicama ESB-a.”;

                           (f)

                           dodaje se sljedeća točka 18.;

                                       „(18)

                                       „osjetljivost” znači osobina ili činjenica koja može imati negativan utjecaj na ugled ESB-a i/ili učinkovito i dosljedno djelovanje jedinstvenog nadzornog mehanizma, uključujući, ali ne ograničavajući se na sljedeće: (a) odgovarajući nadzirani subjekt bio je ili je trenutno podvrgnut strogim nadzornim mjerama kao što su mjere rane intervencije; (b) nacrt odluke kada bude donesena uspostavit će novi presedan koji može obvezivati ESB u budućnosti; (c) nacrt odluke kada bude donesena može privući negativnu pažnju medija ili javnosti ili (d) nacionalno nadležno tijelo koje je uspostavilo blisku suradnju s ESB-om izrazi ESB-u svoje neslaganje s prijedlogom nacrta odluke.”;

               2.   u članku 2. dodaje se sljedeći stavak 3.:

                     2.„3.   Prenošenje ovlasti za donošenje odluka u skladu sa stavkom 1. primjenjuje se na:

                                 (a)

                                 donošenje nadzornih odluka ESB-a;

                                 (b)

                                 ESB-ovo donošenje uputa upućeno, na temelju članka 7. Uredbe (EU) br. 1024/2013, nacionalnim nadležnim tijelima s kojima je ESB uspostavio blisku suradnju.”;

               3.   članak 3. zamjenjuje se sljedećim:

                     „Članak 3.
                     Opseg prijenosa ovlasti

                        3.1.   Odluka o sposobnosti i primjerenosti ne donosi se putem delegirane odluke ako je ispunjen bilo koji od sljedećih kriterija:

                                    (a)

                                    odgovarajući nadzirani subjekt jedan je od sljedećih:

                                                (i)

                                                nadzirani subjekt na najvišoj razini konsolidacije značajne nadzirane grupe unutar država članica sudionica;

                                                (ii)

                                                kreditna institucija s najvećom ukupnom vrijednošću imovine u značajnoj nadziranoj grupi, ako se ovaj subjekt razlikuje od subjekta iz točke (i);

                                                (iii)

                                                značajni nadzirani subjekt koji nije dio značajne nadzirane grupe;

                                    (b)

                                    odluka je negativna odluka;

                                    (c)

                                    ESB-u se dostavlja bilo koja od sljedećih činjenica:

                                                (i)

                                                protiv člana trenutno vodi kazneni postupak pred sudom ili je optužen za kazneno djelo pred prvostupanjskim sudom ili sudom koji odlučuje u posljednjem stupnju; ili

                                                (ii)

                                                u vezi s članom provodila ili se trenutno provodi istraga, ili se protiv njega vodi ovršni postupak ili traje administrativna sankcija ili mu je izrečena administrativna sankcija, zbog nepostupanja u skladu s propisima kojima se uređuju financijske usluge ili regulatornim odredbama;

                                          osim ako relevantna činjenica ne utječe na ugled člana koji se procjenjuje u skladu s kriterijima navedenim u Vodiču o procjenama sposobnosti i primjerenosti, a posebno u odnosu na prirodu optužnog prijedloga ili optužbe, težinu kazne i proteklo vrijeme (najmanje pet godina od izricanja kazne ili mjere);

                                    (d)

                                    složenost procjene ili osjetljivost pitanja zahtijevaju da se odluka o sposobnosti i primjerenosti donese u skladu s postupkom neisticanja prigovora.

                        2.   Neovisno o stavku 1., odluka o sposobnosti i primjerenosti donosi se putem delegirane odluke ako se odnosi na ponovno imenovanje iste osobe na isti položaj u istom nadziranom subjektu, ESB nije imao primjedbe na prethodno imenovanje i nisu nastale značajne nove činjenice od posljednje procjene koje utječu na jedan ili više kriterija procjene.

                        3.   Ako se, sukladno stavcima 1. i 2. odluka o sposobnosti i primjerenosti ne može donijeti putem delegirane odluke, donosi se u skladu s primjenjivim pravom i postupkom neisticanja prigovora.

                        4.   Voditelji radnih jedinica dostavljaju Nadzornom odboru i Upravnom vijeću odluku o sposobnosti i primjerenosti koja ispunjava kriterije za donošenje delegiranih odluka iz ovog članka za donošenje u skladu s postupkom neisticanja prigovora ako nadzorna procjena te odluke o sposobnosti i primjerenosti izravno utječe na nadzornu procjenu druge odluke koja se donosi u skladu s postupkom neisticanja prigovora.”;

                        5.   Neovisno o stavku 4., u slučaju da se procjena zahtjeva u vezi sposobnosti i primjerenosti odnosi na više od jednog člana upravljačkog tijela i u skladu sa stavcima 1. i 2. odluka se u odnosu na jednog ili više njih ne može donijeti putem delegirane odluke, na temelju procjene donose se dvije oduke o sposobnosti i primjerenosti. Jedna odluka donosi se u okviru postupka neisticanja prigovora, a druga putem delegirane odluke.”;

               4.   članak 4. mijenja se kako slijedi:

                           (a)

                           uvodna rečenica zamjenjuje se sljedećim:

                              „1.   Procjena zahtjeva za sposobnost i primjerenost za članove provodi se u skladu s primjenjivim pravom uzimajući u obzir Vodič o procjenama sposobnosti i primjerenosti (poglavlja o kriterijima procjene i o ovlaštenjima u odnosu na sposobnost i primjerenost) koji obuhvaća, prema potrebi, sljedeće kriterije:”;

                           (b)

                           dodaje se sljedeći stavak 2.:

                              „2.   Procjena ovlaštenja člana upravljačkog tijela za obnašanje jedne dodatne pozicije neizvršnog direktora provodi se u skladu s primjenjivim pravom kojim se provodi članak 91. stavak 6. Direktive 2013/36/EU i uzimajući u obzir Vodič o procjenama sposobnosti i primjerenosti (odjeljak o mogućnosti posvećivanja dovoljno vremena) i kriterije iz Vodiča ESB-a o mogućnostima i diskrecijskim pravima dostupnima u pravu Unije.”.

            Članak 2.
            Prijelazna odredba
            Odredbe Odluke (EU) 2017/935 (ESB/2016/42) nastavljaju se primjenjivati, bez izmjena, u slučajevima kada je nacionalno nadležno tijelo ESB-u podnijelo prijedlog odluke o sposobnosti i primjerenosti prije stupanja na snagu ove Odluke.

            Članak 3.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni 3. kolovoza 2021.

                  Predsjednica ESB-a

               Christine LAGARDE

            (1)  SL L 287, 29.10.2013., str. 63.

            (2)  SL L 141, 1.6.2017., str. 14.

            (3)  Odluka (EU) 2017/935 Europske središnje banke od 16. studenoga 2016. o prenošenju ovlasti za donošenje odluka o sposobnosti i primjerenosti te procjeni zahtjeva za sposobnost i primjerenost (ESB/2016/42) (SL L 141, 1.6.2017., str. 21.).

            (4)  Odluka (EU) 2020/1015 Europske središnje banke od 24. lipnja 2020. o uspostavi bliske suradnje između Europske središnje banke i središnje banke Българска народна банка (Bugarska narodna banka) (ESB/2020/30) (SL L 224I, 13.7.2020., str. 1.).

            (5)  Odluka (EU) 2020/1016 Europske središnje banke od 24. lipnja 2020. o uspostavi bliske suradnje između Europske središnje banke i Hrvatske narodne banke (ESB/2020/31) (SL L 224I, 13.7.2020., str. 4.).

            (6)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i o izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).


title: Odluka (EU) 2021/1439 Europske središnje banke od 3. kolovoza 2021. o izmjeni Odluke (EU) 2018/546 o prenošenju ovlasti za donošenje odluka o regulatornom kapitalu (ESB/2021/35)

text:
                  6.9.2021

                  HR

                  Službeni list Europske unije

                  L 314/8

         ODLUKA (EU) 2021/1439 EUROPSKE SREDIŠNJE BANKE
         od 3. kolovoza 2021.
         o izmjeni Odluke (EU) 2018/546 o prenošenju ovlasti za donošenje odluka o regulatornom kapitalu (ESB/2021/35)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013 o bonitetnim zahtjevima za kreditne institucije i o izmjeni Uredbe (EU) br. 648/2012 (1), a posebno njezin članak 26. stavke 2. i 3. te članke 28., 29., 77., 78. i 78.a,
         uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (2), a posebno njezin članak 4. stavak 1. točku (d),
         uzimajući u obzir Odluku (EU) 2017/933 Europske središnje banke od 16. studenoga 2016. o općem okviru za prenošenje ovlasti za donošenje odluka za pravne instrumente povezane s nadzornim zadaćama (ESB/2016/40) (3), a posebno njezin članak 4.,
         budući da:

                     (1)

                     Odlukom (EU) 2018/546 Europske središnje banke (ESB/2018/10) (4) utvrđuju se kriteriji za prenošenje ovlasti za donošenje odluka voditeljima radnih jedinica Europske središnje banke (ESB) radi donošenja odluka o regulatornom kapitalu. Iskustvo stečeno primjenom te Odluke pokazalo je da su potrebna određena pojašnjenja i tehničke izmjene, posebno radi dosljednosti i sigurnosti u primjeni tih kriterija.

                     (2)

                     Postupak prenošenja ovlasti za donošenje odluka trebalo bi pojasniti u pogledu odluka o regulatornom kapitalu kada voditelji radnih jedinica imaju dvojbe u pogledu međusobne povezanosti takve odluke s jednom ili više drugih odluka za koje je potrebno odobrenje nadzornog tijela. To može biti slučaj kada ishod odgovarajuće nadzorne procjene izravno utječe na jednu ili više tih drugih odluka te bi stoga isti donositelj odluke trebao istodobno razmotriti odluke kako bi se spriječili proturječni ishodi.

                     (3)

                     Upravno vijeće odlučilo je 24. lipnja 2020. uspostaviti blisku suradnju između ESB-a i Republike Bugarske (5) te između ESB-a i Republike Hrvatske (6). Člankom 7. stavkom 1. Uredbe (EU) br. 1024/2013 predviđeno je da za obavljanje određenih zadaća u vezi s kreditnim institucijama osnovanim u državi članici čija valuta nije euro, ako je uspostavljena bliska suradnja u skladu s tim člankom, ESB može dati upute nacionalnom nadležnom tijelu odgovarajuće države članice. Stoga je primjereno uključiti takve upute među akte koje ESB može donijeti prenošenjem ovlasti voditeljima radnih jedinica u skladu s odgovarajućim odredbama Odluke (EU) 2018/546 (ESB/2018/10).

                     (4)

                     Ako je to potrebno zbog složenosti procjene zahtjeva, odluka o regulatornom kapitalu ne donosi se putem delegirane odluke nego se umjesto toga donosi u skladu s postupkom neisticanja prigovora. Potrebno je pojasniti da, osim toga, mogu postojati slučajevi u kojima se zbog osjetljivosti predmeta – u pogledu utjecaja na ugled ESB-a i/ili djelovanje jedinstvenog nadzornog mehanizma – odluke o regulatornom kapitalu mogu donositi u skladu s postupkom neisticanja prigovora, a ne putem delegirane odluke.

                     (5)

                     Kako bi se olakšao postupak odlučivanja, potrebno je prenošenje ovlasti za donošenje odluka u vezi s davanjem odobrenja za uključivanje dobiti tekuće godine ostvarene tijekom poslovne godine ili dobiti tekuće godine ostvarene na kraju poslovne godine u redovni osnovni kapital prije nego što institucija donese formalnu odluku kojom se potvrđuje konačna dobit ili gubitak institucije za tu godinu, u skladu s člankom 26. stavkom 2. Uredbe (EU) br. 575/2013. Međutim, ako su ispunjeni zahtjevi za primjenu Odluke (EU) 2015/656 Europske središnje banke (ESB/2015/4) (7), tada bi se ta Odluka trebala primjenjivati.

                     (6)

                     Nadalje, kako bi se olakšao postupak odlučivanja, potrebno je prenošenje ovlasti za donošenje odluka u vezi s odgovorom ESB-a na zahtjev za savjetovanje zaprimljen od sanacijskog tijela u skladu s člankom 78.a Uredbe (EU) br. 575/2013 u pogledu iznosa za koji bi institucija trebala, nakon što postupi u skladu s člankom 77. stavkom 2. Uredbe (EU) br. 575/2013 premašiti zahtjeve za regulatorni kapital i prihvatljive obveze utvrđene u Uredbi (EU) br. 575/2013, Direktivi 2013/36/EU Europskog parlamenta i Vijeća (8) i Direktivi 2014/59/EU Europskog parlamenta i Vijeća (9).

                     (7)

                     Odluku (EU) 2018/546 (ESB/2018/10) potrebno je stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjene
            Odluka (EU) 2018/546 (ESB/2018/10) mijenja se kako slijedi:

                        1.

                        članak 1. mijenja se kako slijedi:

                                    (a)

                                    točka 1. zamjenjuje se sljedećim:

                                                „(1)

                                                „odluka o regulatornom kapitalu” znači bilo koja od sljedećih odluka: (a) odluka ESB-a o odobrenju za raspoređivanje instrumenta kao instrumenta redovnog osnovnog kapitala; (b) odluka ESB-a o odobrenju za raspoređivanje instrumenta kao instrumenta dodatnog osnovnog kapitala ili dopunskog kapitala; (c) odluka ESB-a o odobrenju uključivanja dobiti tekuće godine ostvarene tijekom poslovne godine ili dobiti tekuće godine ostvarene na kraju poslovne godine; i (d) odluka ESB-a o odobrenju smanjenja regulatornog kapitala. Za potrebe ove Odluke, odluka o regulatornom kapitalu uključuje i odobrenje odgovora ESB-a na zahtjev sanacijskog tijela za savjetovanje o smanjenju instrumenata prihvatljivih obveza;”;

                                    (b)

                                    dodaju se sljedeće točke 16., 17. i 18.:

                                                „(16)

                                                „značajna nadzirana grupa” znači značajna nadzirana grupa kako je definirana u članku 2. točki 22. Uredbe (EU) br. 468/2014 Europske središnje banke (ESB/2014/17) (*);

                                                (17)

                                                „opće prethodno odobrenje” znači opće odobrenje za poduzimanje bilo koje od aktivnosti iz članka 77. stavka 1. Uredbe (EU) br. 575/2013 za smanjenje regulatornog kapitala koje se daje u skladu s člankom 78. stavkom 1. drugim podstavkom te Uredbe;

                                                (18)

                                                „osjetljivost” znači osobina ili činjenica koja može imati negativan utjecaj na ugled ESB-a i /ili učinkovito i dosljedno djelovanje jedinstvenog nadzornog mehanizma, uključujući, ali ne ograničavajući se na sljedeće: (a) odgovarajući nadzirani subjekt bio je bio ili je trenutačno podvrgnut strogim nadzornim mjerama kao što su mjere rane intervencije; (b) nacrt odluke kad bude donesena uspostavit će novi presedan koji može obvezivati ESB u budućnosti; (c) nacrt odluke kada bude donesena može privući negativnu pažnju medija ili javnosti; ili (d) nacionalno nadležno tijelo koje je uspostavilo blisku suradnju s ESB-om izrazi ESB-u svoje neslaganjem s prijedlogom nacrta odluke.

                                       (*)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).”;"

                        2.

                        članak 2. mijenja se kako slijedi:

                                    (a)

                                    stavak 1. zamjenjuje se sljedećim:

                                       „1.   U skladu s člankom 4. Odluke (EU) 2017/933 (ESB/2016/40), Upravno vijeće ovime prenosi na voditelje radnih jedinica koje je imenovao Izvršni odbor u skladu s člankom 5. te Odluke, ovlast za donošenje sljedećih odluka o regulatornom kapitalu:

                                                   (a)

                                                   o odobrenju za raspoređivanje instrumenata kapitala kao instrumenata redovnog osnovnog kapitala, kako je predviđeno člankom 26. stavkom 3. Uredbe (EU) br. 575/2013;

                                                   (b)

                                                   o odobrenju za raspoređivanje instrumenata kapitala kao instrumenata dodatnog osnovnog kapitala i dopunskog kapitala kada se to zahtijeva na temelju nacionalnog prava;

                                                   (c)

                                                   o odobrenju u vezi sa smanjenjem regulatornog kapitala, kako je predviđeno člankom 77. stavkom 1. Uredbe (EU) br. 575/2013;

                                                   (d)

                                                   o odobrenju instituciji uključivanja dobiti tekuće godine ostvarene tijekom poslovne godine ili dobiti tekuće godine ostvarene na kraju poslovne godine u redovni osnovni kapital prije nego što institucija donese formalnu odluku kojom se potvrđuje konačna dobit ili gubitak institucije za tu godinu, kako je predviđeno člankom 26. stavkom 2. Uredbe (EU) br. 575/2013;

                                                   (e)

                                                   o odgovorima na zahtjeve sanacijskog tijela za savjetovanje u skladu s člankom 78.a Uredbe (EU) br. 575/2013, uključujući sporazum o predloženom iznosu za koji sanacijsko tijelo, nakon aktivnosti iz članka 77. stavka 2. Uredbe (EU) br. 575/2013, smatra potrebnim da regulatorni kapital i prihvatljive obveze institucije moraju premašivati njezine zahtjeve.”;

                                    (b)

                                    stavak 2. zamjenjuje se sljedećim:

                                       „2.   Odluke o regulatornom kapitalu navedene u stavku 1. donose se putem delegirane odluke ako su ispunjeni kriteriji za donošenje delegirane odluke, kako su navedeni u člancima 3., 4., 5., 5.a i 5.b.”;

                                    (c)

                                    stavak 3. zamjenjuje se sljedećim:

                                       „3.   Odluka o regulatornom kapitalu ne donosi se putem delegirane odluke ako je zbog složenosti procjene ili osjetljivosti pitanja potrebno da se ona donese u skladu s postupkom neisticanja prigovora.”

                                    (d)

                                    dodaju se sljedeći stavci 4. i 5.:

                                       „4.   Voditelji radnih jedinica dostavljaju Nadzornom odboru i Upravnom vijeću odluku o regulatornom kapitalu koja ispunjava kriterije za donošenje delegiranih odluka iz članaka od 3. do 5.b za donošenje u skladu s postupkom neisticanja prigovora ako nadzorna procjena te odluke o regulatornom kapitalu izravno utječe na nadzornu procjenu druge odluke koja se donosi u skladu s postupkom neisticanja prigovora.

                                       5.   Prenošenje ovlasti za donošenje odluka u skladu sa stavkom 1. primjenjuje se na:

                                                   (a)

                                                   donošenje nadzornih odluka ESB-a;

                                                   (b)

                                                   ESB-ovo donošenje uputa upućeno, na temelju članka 7. Uredbe Vijeća (EU) br. 1024/2013, nacionalnim nadležnim tijelima s kojima je ESB uspostavio blisku suradnju;

                                                   (c)

                                                   odobrenje odgovora ESB-a na zahtjeve sanacijskog tijela za savjetovanje u skladu s člankom 78.a Uredbe (EU) br. 575/2013, uključujući sporazum o predloženom iznosu za koji sanacijsko tijelo, nakon aktivnosti iz članka 77. stavka 2. Uredbe (EU) br. 575/2013, smatra potrebnim da regulatorni kapital i prihvatljive obveze institucije moraju premašivati njezine zahtjeve.”;

                        3.

                        naslov članka 3. zamjenjuje se sljedećim:
                        „Kriteriji za donošenje delegiranih odluka o odobrenju za raspoređivanje instrumenata kao instrumenata redovnog osnovnog kapitala”;

                        4.

                        u članku 3. stavak 1. zamjenjuje se sljedećim:

                           „1.   Odluke o raspoređivanju instrumenata kapitala kao instrumenata redovnog osnovnog kapitala donose se putem delegiranih odluka ako je vrsta instrumenata u odnosu na koje se zahtijeva odobrenje, u vrijeme kada je ESB zaprimio zahtjev, bila navedena na popisu EBA-e.”;

                        5.

                        naslov članka 4. zamjenjuje se sljedećim:
                        „Kriteriji za donošenje delegiranih odluka o odobrenju za raspoređivanje instrumenata kao instrumenata dodatnog osnovnog kapitala ili dopunskog kapitala”;

                        6.

                        u članku 4. stavak 1. zamjenjuje se sljedećim:

                           „1.   Kada se prema nacionalnom pravu zahtijeva odobrenje, odluke o odobrenju za raspoređivanje instrumenata kapitala kao instrumenata dodatnog osnovnog kapitala ili dopunskog kapitala donose se putem delegirane odluke.”;

                        7.

                        u članku 4. stavak 2. zamjenjuje se sljedećim:

                           „2.   Negativne odluke ne donose se putem delegirane odluke.”;

                        8.

                        članak 5. mijenja se kako slijedi:

                                    (a)

                                    naslov se zamjenjuje sljedećim:
                                    „Kriteriji za donošenje delegiranih odluka o odobrenju za smanjenja regulatornog kapitala”,

                                    (b)

                                    stavak 1. zamjenjuje se sljedećim:

                                       „1.   Odluke o odobrenju za smanjenja regulatornog kapitala donose se putem delegirane odluke u skladu s odredbama stavaka 2., 3., 3.a, 4. i 4.a.”;

                                    (c)

                                    stavak 2. zamjenjuje se sljedećim:

                                       „2.   Za smanjenja sa zamjenom, odluke se donose putem delegirane odluke.

                                                   (a)

                                                   ako zamjenski instrument predstavlja instrument redovnog osnovnog kapitala s nominalnom iznosom koji je barem jednak nominalnom iznosu zamijenjenog instrumenta; ili

                                                   (b)

                                                   ako zamjenski instrument predstavlja instrument dodatnog osnovnog kapitala s nominalnim iznosom koji je barem jednak nominalnom iznosu zamijenjenog instrumenta, ako zamijenjeni instrument predstavlja instrument dodatnog osnovnog kapitala; ili

                                                   (c)

                                                   ako zamjenski instrument predstavlja instrument dodatnog osnovnog kapitala ili dopunskog kapitala s nominalnim iznosom koji je barem jednak nominalnom iznosu zamijenjenog instrumenta, ako zamijenjeni instrument predstavlja instrument dopunskog kapitala.
                                                   Ako zamjenski instrument ili zamijenjeni instrument iz točaka od (a) do (c) nema nominalni iznos, umjesto toga navedeni iznos jest zamišljeni iznos tog instrumenta.
                                                   Ako je nominalni iznos (ili, u slučajevima iz prethodnog podstavka, zamišljeni iznos) zamijenjenog instrumenta viši od iznosa tog instrumenta koji se smatra regulatornim kapitalom, navedeni iznos je iznos koji se smatra regulatornim kapitalom.”;

                                    (d)

                                    u stavku 3., točka (a) zamjenjuje se sljedećim:

                                                „(a)

                                                nakon smanjenja, regulatorni kapital premašuje ili se procjenjuje da će nastaviti premašivati, tijekom najmanje tri financijske godine nakon datuma primjene, zahtjeve iz članka 92. stavka 1. točaka (a), (b) i (c) Uredbe (EU) br. 575/2013, regulatorni kapital koji treba držati u skladu s člankom 16. stavkom 2. točkom (a) Uredbe (EU) br. 1024/2013, zahtjev za kombinirani zaštitni sloj, kako je definiran u članku 128. točki 6. Direktive 2013/36/EU i uputa u sklopu drugog stupa kako je utvrđena u zadnjoj raspoloživoj odluci donesenoj na temelju SREP-a; i”;

                                    (e)

                                    u stavku 3., točka (b) zamjenjuje se sljedećim:

                                                „(b)

                                                ako je utjecaj smanjenja na stopu redovnog osnovnog kapitala, stopu osnovnog kapitala i stopu ukupnog kapitala ispod 100 baznih bodova na konsolidiranoj razini značajne nadzirane grupe značajne nadzirane grupe ili na pojedinačnoj razini značajnog nadziranog subjekta, ako takav značajni nadzirani subjekt nije dio značajne nadzirane grupe. Ako je svrha smanjenja pokrivanje postojećih gubitaka ili negativnih pričuva i ako takvo smanjenje ne utječe na razinu regulatornog kapitala, smatra se da je taj kriterij 100 baznih bodova ispunjen.”;

                                    (f)

                                    umeće se sljedeći stavak 3.a:

                                       „3.a   Odluke o općem prethodnom odobrenju u skladu s člankom 78. stavkom 1. drugim podstavkom Uredbe (EU) br. 575/2013 i odluke o odobrenju za određeni unaprijed utvrđeni iznos u skladu s člankom 32. stavkom 2. Delegirane uredbe Komisije (EU) br. 241/2014 (*) donose se putem delegirane odluke ako su ispunjeni uvjeti iz stavka 3. ili ako se postojeće odluke obnavljaju te se izdaje za isti ili niži unaprijed utvrđeni iznos.

                                       (*)  Delegirana uredba Komisije (EU) br. 241/2014 od 7. siječnja 2014. o dopuni Uredbe (EU) br. 575/2013 Europskog parlamenta i Vijeća u pogledu regulatornih tehničkih standarda za kapitalne zahtjeve za institucije (SL L 74, 14.3.2014., str. 8.).”;"

                                    (g)

                                    umeće se sljedeći stavak 4.a:

                                       „4.a   Odluke o odobrenju smanjenja regulatornog kapitala mogu se opozvati putem delegirane odluke ako opoziv zatraži adresat odluke.”;

                                    (h)

                                    stavak 5. zamjenjuje se sljedećim:

                                       „5.   Ako se, sukladno stavcima od 1. do 4.a, odluka o smanjenju regulatornog kapitala ne može donijeti putem delegirane odluke, donosi se u skladu s postupkom neisticanja prigovora.”;

                        9.

                        umeće se sljedeći članak 5.a:

                           „Članak 5.a
                           Kriteriji za donošenje delegiranih odluka o odobrenju za uključivanje dobiti tekuće godine ostvarene tijekom poslovne godine i dobiti tekuće godine ostvarene na kraju poslovne godine u redovni osnovni kapital

                              1.   Odluke u skladu s člankom 26. stavkom 2. Uredbe (EU) br. 575/2013 o odobrenju uključivanja dobiti tekuće godine ostvarene tijekom poslovne godine ili dobiti tekuće godine ostvarene na kraju poslovne godine u redovni osnovni kapital prije nego što institucija donese formalnu odluku kojom se potvrđuje konačna dobit ili gubitak institucije za tu godinu, uključujući one koje ne ispunjavaju zahtjev iz članka 3. stavka 2. Odluke (EU) 2015/656 (ESB/2015/4), donose se putem delegirane odluke ako su ispunjeni sljedeći kriteriji:

                                          (a)

                                          ispunjen je zahtjev provjere iz članka 26. stavka 2. točke (a) Uredbe (EU) br. 575/2013 u skladu s člankom 4. Odluke (EU) 2015/656 (ESB/2015/4);

                                          (b)

                                          institucija je dokazala da su svi predvidivi troškovi ili dividende odbijeni od iznosa dobiti u skladu s člankom 5. stavcima 1., 2. i 5. Odluke (EU) 2015/656 (ESB/2015/4) i točkom (c), ovisno o slučaju;

                                          (c)

                                          iznos predvidivih dividendi koje institucija treba odbiti od dobiti tekuće godine ostvarene tijekom poslovne godine ili dobiti tekuće godine ostvarene na kraju poslovne godine utvrđuje se u skladu s člankom 2. stavcima 2., 4., 5. i 6. Delegirane uredbe (EU) br. 241/2014 ili, u slučajevima navedenima u članku 5. stavku 3. Odluke (EU) 2015/656 (ESB/2015/4), odbija se viši iznos izračunan u skladu s tim člankom.

                              2.   Negativne odluke ne donose se putem delegirane odluke.”;

                        10.

                        umeće se sljedeći članak 5.b:

                           „Članak 5.b
                           Kriteriji za odobravanje odgovora na zahtjeve sanacijskog tijela za savjetovanje o smanjenju instrumenata prihvatljivih obveza

                              1.   Kada se savjetuje s ESB-om ili kada sanacijsko tijelo traži njegovu suglasnost u skladu s člankom 78.a stavkom 1. Uredbe (EU) br. 575/2013, odluka o odobrenju odgovora ESB-a na takav zahtjev za savjetovanje donosi se na temelju prenesene ovlasti, osim ako su ispunjeni uvjeti iz stavka 2.

                              2.   Ako se ESB ne slaže ili se djelomično ne slaže sa sanacijskim tijelom u vezi s predmetom u vezi s kojim je provedeno savjetovanje s ESB-om ili je zatražena njegova suglasnost u skladu s člankom 78.a stavkom 1., odluka o odobrenju odgovora ESB-a ne donosi se putem delegirane odluke.”.

            Članak 2.
            Prijelazna odredba
            Odredbe Odluke (EU) 2018/546 (ESB/2018/10) i dalje se primjenjuju kao da nisu izmijenjene, u slučajevima kada je zahtjev kojim se traži odobrenje za bilo koju operaciju iz članka 2. stavka 1. te Odluke, kao da nije izmijenjena, dostavljen ESB-u prije stupanja na snagu ove Odluke.

            Članak 3.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni 3. kolovoza 2021.

                  Predsjednica ESB-a

               Christine LAGARDE

            (1)  SL L 176, 27.6.2013., str. 1.

            (2)  SL L 287, 29.10.2013., str. 63.

            (3)  SL L 141, 1.6.2017., str. 14.

            (4)  Odluka (EU) 2018/546 Europske središnje banke od 15. ožujka 2018. o prenošenju ovlasti za donošenje odluka o regulatornom kapitalu (ESB/2018/10) (SL L 90, 6.4.2018., str. 105.).

            (5)  Odluka (EU) 2020/1015 Europske središnje banke od 24. lipnja 2020. o uspostavi bliske suradnje između Europske središnje banke i središnje banke Българска народна банка (Bugarska narodna banka) (ESB/2020/30) (SL L 224I, 13.7.2020., str. 1.).

            (6)  Odluka (EU) 2020/1016 Europske središnje banke od 24. lipnja 2020. o uspostavi bliske suradnje između Europske središnje banke i Hrvatske narodne banke (ESB/2020/31) (SL L 224I, 13.7.2020., str. 4.).

            (7)  Odluka (EU) 2015/656 Europske središnje banke od 4. veljače 2015. o uvjetima pod kojim je kreditnim institucijama dozvoljeno uključiti dobit tekuće godine ostvarenu tijekom poslovne godine ili dobit tekuće godine ostvarenu na kraju poslovne godine u redovni osnovni kapital u skladu s člankom 26. stavkom 2. Uredbe (EU) br. 575/2013 (ESB/2015/4) (SL L 107, 25.4.2015., str. 76.).

            (8)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).

            (9)  Direktiva 2014/59/EU Europskog parlamenta i Vijeća od 15. svibnja 2014. o uspostavi okvira za oporavak i sanaciju kreditnih institucija i investicijskih društava te o izmjeni Direktive Vijeća 82/891/EEZ i direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ, 2011/35/EU, 2012/30/EU i 2013/36/EU te uredbi (EU) br. 1093/2010 i (EU) br. 648/2012 Europskog parlamenta i Vijeća (SL L 173, 12.6.2014., str. 190.).


title: Odluka (EU) 2021/1440 Europske središnje banke od 3. kolovoza 2021. o izmjeni Odluke (EU) 2019/1376 o prenošenju ovlasti za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija (ESB/2021/36)

text:
                  6.9.2021

                  HR

                  Službeni list Europske unije

                  L 314/14

         ODLUKA (EU) 2021/1440 EUROPSKE SREDIŠNJE BANKE
         od 3. kolovoza 2021.
         o izmjeni Odluke (EU) 2019/1376 o prenošenju ovlasti za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija (ESB/2021/36)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 4. stavak 1. točke (a), (b), (c) i (d) te članak 4. stavak 3., članak 6. stavak 4., članak 14. stavke 3. i 5., članak 15. stavak 3. i članak 17. stavak 1.,
         uzimajući u obzir Odluku (EU) 2017/933 Europske središnje banke od 16. studenoga 2016. o općem okviru za prenošenje ovlasti za donošenje odluka za pravne instrumente povezane s nadzornim zadaćama (ESB/2016/40) (2), a posebno njezin članak 4.,
         budući da:

                     (1)

                     Odlukom (EU) 2019/1376 Europske središnje banke (ESB/2019/23) (3) utvrđuju se kriteriji za prenošenje ovlasti za donošenje odluka voditeljima radnih jedinica Europske središnje banke (ESB) za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija. Iskustvo stečeno primjenom te Odluke pokazalo je da su potrebna određena pojašnjenja i tehničke izmjene, posebno radi dosljednosti i sigurnosti u primjeni tih kriterija.

                     (2)

                     Postupak prenošenja ovlasti za donošenje odluka trebalo bi pojasniti u pogledu odluka o sustavu jedinstvene putovnice, odluka o kvalificiranim udjelima i odluka o oduzimanju odobrenja kada voditelji radnih jedinica imaju dvojbe u pogledu međusobne povezanosti takve odluke s jednom ili više drugih odluka za koje je potrebno odobrenje nadzornog tijela. To može biti slučaj kada ishod odgovarajuće nadzorne procjene izravno utječe na jednu ili više tih drugih odluka te bi stoga isti donositelj odluke trebao istodobno razmotriti odluke kako bi se spriječili proturječni ishodi.

                     (3)

                     Upravno vijeće odlučilo je 24. lipnja 2020. uspostaviti blisku suradnju između ESB-a i Republike Bugarske (4) te između ESB-a i Republike Hrvatske (5). Člankom 7. stavkom 1. Uredbe (EU) br. 1024/2013 predviđeno je da za obavljanje određenih zadaća u vezi s kreditnim institucijama osnovanim u državi članici čija valuta nije euro, ako je uspostavljena bliska suradnja u skladu s tim člankom, ESB može dati upute nacionalnom nadležnom tijelu odgovarajuće države članice. Stoga je primjereno uključiti takve upute među akte koje ESB može donijeti prenošenjem ovlasti voditeljima radnih jedinica u skladu s odgovarajućim odredbama Odluke (EU) 2019/1376 (ESB/2019/23).

                     (4)

                     Ako je to potrebno zbog složenosti procjene, odluka o sustavu jedinstvene putovnice, odluka o stjecanju kvalificiranog udjela ili odluka o oduzimaju odobrenja za rad ne donosi se putem delegirane odluke nego se umjesto toga donosi u skladu s postupkom neisticanja prigovora. Potrebno je pojasniti da osim toga mogu postojati slučajevi u kojima se zbog osjetljivost predmeta – u pogledu utjecaja na ugled ESB-a i/ili djelovanje jedinstvenog nadzornog mehanizma – odluke o sustavu jedinstvene putovnice, odluke o stjecanju kvalificiranog udjela ili odluke o oduzimanju odobrenja za rad mogu donositi u skladu s postupkom neisticanja prigovora, a ne putem delegirane odluke.

                     (5)

                     Područje primjene odluka o kvalificiranim udjelima koje su delegirane trebalo bi proširiti kako bi se obuhvatili slučajevi u kojima grupa kojoj pripada namjeravani stjecatelj već drži kvalificirani udjel u ciljnom subjektu, ne prelazi se relevantni prag na razini grupe, a prodavatelj je izvan grupe. Temeljna procjena u takvim slučajevima obično bi bila jednostavna jer relevantne okolnosti ne podrazumijevaju znatnu promjenu vlasničke strukture ciljnog subjekta te je procjena stoga slična temeljnoj procjeni u slučajevima kvalificiranih udjela koji proizlaze iz reorganizacija unutar grupe, koje odluke su trenutačno delegirane.

                     (6)

                     Odluku (EU) 2019/1376 (ESB/2019/23) potrebno je stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjene
            Odluka (EU) 2019/1376 (ESB/2019/23) mijenja se kako slijedi:

                        1.

                        U članku 1. dodaje se sljedeća točka 15.:

                           „15.   ,osjetljivost՚ znači osobina ili činjenica koja može imati negativan utjecaj na ugled ESB-a i/ili učinkovito i dosljedno djelovanja jedinstvenog nadzornog mehanizma, uključujući, ali ne ograničavajući se na sljedeće: (a) odgovarajuće nadzirani subjekt bio je ili je trenutno podvrgnut strogim nadzornim mjerama kao što su mjere rane intervencije; (b) nacrt odluke kada bude donesena uspostavit će novi presedan koji može obvezivati ESB u budućnosti; (c) nacrt odluke kada bude donesena može privući negativnu pažnju medija ili javnosti; ili (d) nacionalno nadležno tijelo koje je uspostavilo blisku suradnju s ESB-om izrazi ESB-u svoje neslaganje s predloženim nacrtom odluke.”;

                        2.

                        članak 3. mijenja se kako slijedi:

                                    (a)

                                    stavak 3. zamjenjuje se sljedećim:

                                       „3.   Odluke o sustavu jedinstvene putovnice, odluke o kvalificiranom udjelu i odluke o oduzimanju odobrenja ne donose se putem delegirane odluke ako je zbog složenosti procjene ili osjetljivosti pitanja potrebno da se one donesu u skladu s postupkom neisticanja prigovora.”;

                                    (b)

                                    stavak 4. zamjenjuje se sljedećim:

                                       „4.   Prenošenje ovlasti za donošenje odluka u skladu sa stavkom 1. primjenjuje se na:

                                                   (a)

                                                   donošenje nadzornih odluka ESB-a;

                                                   (b)

                                                   ESB-ovo odobrenje pozitivnih procjena kada nadzorna odluka nije potrebna;

                                                   (c)

                                                   ESB-ovo donošenje uputa upućeno, na temelju članka 7. Uredbe (EU) br. 1024/2013, nacionalnim nadležnim tijelima s kojima je ESB uspostavio blisku suradnju.”;

                                    (c)

                                    dodaje se sljedeći stavak 7.:

                                       „7.   Voditelji radnih jedinica dostavljaju Nadzornom odboru i Upravnom vijeću odluku o sustavu jedinstvene putovnice, odluku o kvalificiranim udjelima ili odluku o oduzimanju odobrenja koja ispunjava kriterije za donošenje delegiranih oduka iz članaka od 4. do 6. za donošenje u skladu s postupkom neisticanja prigovora ako nadzorna procjena te odluke izravno utječe na nadzornu procjenu druge odluke koja se donosi u skladu s postupkom neisticanja prigovora.”;

                        3.

                        u članku 4. stavak 1. mijenja se kako slijedi:

                                    (a)

                                    točka (b) zamjenjuje se sljedećim:

                                                „(b)

                                                stjecanje kvalificiranog udjela posljedica je prijenosa vlasništva ciljanog subjekta s jednog nadređenog društva drugom nadređenom društvu unutar iste strukture grupe;”;

                                    (b)

                                    dodaje se sljedeća točka (d):

                                                „(d)

                                                stjecanje kvalificiranog udjela provodi pravni subjekt koji pripada grupi društava koja već kumulativno drže kvalificirani udjel u ciljnom subjektu te se na konsolidiranoj razini grupe ne prelazi prag predviđen člankom 22. stavkom 1. Direktive 2013/36/EU kako je prenesen u nacionalno pravo.”;

                        4.

                        u članku 5. stavku 1. točka (a) zamjenjuje se sljedećim:

                                    „(a)

                                    odluka je donesena na temelju zahtjeva nadziranog subjekta ili zbog spajanja što dovodi do prestanka postojanja nadziranog subjekta;”.

            Članak 2.
            Prijelazna odredba
            Odredbe Odluke (EU) 2019/1376 (ESB/2019/23) nastavljaju se primjenjivati, kao neizmijenjene, u slučajevima kada su nacionalna nadležna tijela dostavila ESB-u nacrt prijedloga odluke o kvalificiranim udjelima ili odluke o oduzimanju odobrenja prije stupanja na snagu ove Odluke, ili kada je prije stupanja na snagu ove Odluke nacionalno nadležno dostavilo ESB-u obavijest u vezi namjere značajnog nadziranog tijela o osnivanju podružnice ili davanja jamstva za obveze koje je preuzela financijska institucija koja je njegovo društvo kći.

            Članak 3.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni 3. kolovoza 2021.

                  Predsjednica ESB-a

               Christine LAGARDE

            (1)  SL L 287, 29.10.2013., str. 63.

            (2)  SL L 141, 1.6.2017., str. 14.

            (3)  Odluka (EU) 2019/1376 Europske središnje banke od 23. srpnja 2019. o prenošenju ovlasti za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija (ESB/2019/23) (SL L 224, 28.8.2019., str. 1.).

            (4)  Odluka (EU) 2020/1015 Europske središnje banke od 24. lipnja 2020. o uspostavi bliske suradnje između Europske središnje banke i središnje banke Българска народна банка (Bugarska narodna banka) (ESB/2020/30) (SL L 224 I, 13.7.2020., str. 1.).

            (5)  Odluka (EU) 2020/1016 Europske središnje banke od 24. lipnja 2020. o uspostavi bliske suradnje između Europske središnje banke i Hrvatske narodne banke (ESB/2020/31) (SL L 224 I, 13.7.2020., str. 4.).